9. การควบคุมภายใน

ระบบการควบคุมภายในของบริษัทจะถูกประเมินโดยหน่วยงานตรวจสอบภายใน (Internal
Audit) และมีการตรวจสอบระบบการปฏิบัติงานในฝ่ายต่างๆ
ของบริษัทตามแผนการตรวจสอบประจำปีที่ได้รับอนุมัติจากฝ่ายบริหาร และคณะกรรมการตรวจสอบ
(Audit Committee) รวมทั้ง บริษัทมีการจัดตั้งคณะกรรมการตรวจสอบ (Audit Committee)
เพื่อควบคุมและสอบทานระบบการควบคุมภายในของบริษัท และว่าจ้างผู้สอบบัญชีภายนอก คือ บริษัท
สอบบัญชีธรรมนิติ จำกัด

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี (Yearly Audit Plan)
โดยมีการเปิดโครงการตรวจสอบ ซึ่งจะแจ้งให้แก่ฝ่ายที่เกี่ยวข้องรับทราบ
จากนั้นจะทำการสำรวจเบื้องต้น (Preliminary Survey) กำหนดแผนงานตรวจสอบ (Audit
Program) และดำเนินการตรวจสอบ ตามลำดับ
และเมื่อการตรวจสอบเสร็จสิ้นลงจะรายงานผลให้แก่ฝ่ายบริหาร และคณะกรรมการตรวจสอบ
(Audit Committee) รับทราบ
หลังจากนั้นจะมีการติดตามผลการตรวจสอบและจัดเก็บเอกสารที่สำคัญไว้เพื่อเป็นหลักฐาน ทั้งนี้
งานตรวจสอบภายในจะมีการตรวจสอบระบบการควบคุมภายในของบริษัทอย่างสม่ำเสมอตลอดทั้งปี
โดยจะหมุนเวียนตรวจสอบในแต่ละฝ่ายตามแผนการตรวจสอบประจำปี

(โปรดดูรายละเอียดเพิ่มเติมในหัวข้อที่ 8.4 การกำกับดูแลกิจการ ข้อ 5.3 บทบาท หน้าที่
และความรับผิดชอบของคณะกรรมการ)

แบบสรุปความเห็นเกี่ยวกับความเพียงพอและความเหมาะสมของระบบควบคุมภายในประจำปี 2553

คณะกรรมการบริษัท ได้มอบหมายให้คณะกรรมการตรวจสอบ
ซึ่งเป็นกรรมการอิสระทำหน้าที่สอบทานความเพียงพอและความเหมาะสมของระบบการควบคุมภายในของบริษัท
และการติดตามควบคุมดูแลการดำเนินงานของบริษัทย่อยว่าสามารถป้องกันทรัพย์สินของบริษัท
และบริษัทย่อยจากการที่กรรมการหรือผู้บริหารนำไปใช้โดยมิชอบหรือโดยไม่มีอำนาจ

ในการประชุมคณะกรรมการบริษัท เมื่อวันที่ 23 กุมภาพันธ์ 2554
โดยมีกรรมการตรวจสอบเข้าร่วมประชุมด้วย
คณะกรรมการบริษัทมีความเห็นชอบกับความเห็นของคณะกรรมการตรวจสอบตามแบบประเมินและแบบสรุปความเห็นเกี่ยวกับความเพียงพอและความเหมาะสมของระบบการควบคุมภายใน
ประจำปี 2553 ซึ่งสรุปได้ว่า บริษัท มีระบบการควบคุมภายใน
และมีระบบการติดตามควบคุมดูแลการดำเนินงานของบริษัทย่อยอย่างเหมาะสมและมีประสิทธิผล
นอกจากนี้
บริษัทยังได้จัดให้มีระบบการควบคุมภายในและการบริหารความเสี่ยงตามกรอบงานการบริหารความเสี่ยง
โดยอ้างอิงตามมาตรฐานสากลของ COSO-ERM (The Committee of Sponsoring
Organizations of the Treadway Commission-Enterprise Risk Management)
ซึ่งมีความสัมพันธ์กับการดำเนินธุรกิจและกระบวนการบริหารงานโดยมีรายละเอียดดังนี้

1.  สภาพแวดล้อมภายในบริษัท (Internal Environment)

บริษัทมีการจัดโครงสร้างองค์กรโดยเน้นการแบ่งแยกตามหน้าที่และได้ให้ความสำคัญกับการกำกับดูแลกิจการที่ดี
โดยได้จัดให้มีนโยบายและคู่มือในเรื่องต่างๆ ที่สำคัญ เช่น นโยบายบรรษัทภิบาล
นโยบายการบริหารความเสี่ยง นโยบายความรับผิดชอบต่อสังคม นโยบาย JV Core Principle
นโยบายคุณภาพ นโยบายอาชีวอนามัย ความปลอดภัยและสภาพแวดล้อมในการทำงาน
และคู่มือจรรยาบรรณธุรกิจ (Code of Conduct) เป็นต้น ทั้งนี้
มีการแต่งตั้งคณะทำงานจรรยาบรรณธุรกิจ
โดยจรรยาบรรณธุรกิจของบริษัทถือเป็นวินัยอย่างหนึ่งซึ่งกรรมการและพนักงานต้องปฏิบัติตาม
และเพื่อให้มั่นใจว่าได้มีการปฏิบัติตามที่เป็นรูปธรรม
จึงได้ให้ผู้บริหารและพนักงานทุกคนประเมินผลตนเองโดยระบบ On-line
และต้องผ่านเกณฑ์การประเมิน 80% ภายในระยะเวลาที่กำหนด
มีการให้ความรู้เกี่ยวกับหลักการการกำกับดูแลกิจการที่ดี และการบริหารความเสี่ยงแก่พนักงานใหม่
โดยจัดเป็นหัวข้อที่ชัดเจนในหลักสูตรการปฐมนิเทศและพนักงานทุกระดับให้ทราบและเข้าใจเป็นประจำทุกปี
บริษัทมีข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทอย่างเป็นลายลักษณ์อักษรไว้ในจรรยาบรรณธุรกิจและคู่มือนโยบาย
และระเบียบข้อบังคับของบริษัทสำหรับพนักงาน มีการกำหนดค่านิยมองค์การที่สอดคล้องกับวิสัยทัศน์
พันธกิจ ความสามารถหลักและเป้าหมายองค์การ
เพื่อให้พนักงานได้ตระหนักในคุณค่าและนำไปปฏิบัติให้เกิดพฤติกรรมที่ดี
หล่อหลอมเป็นวัฒนธรรมองค์การ ซึ่งจะส่งผลให้เกิดประสิทธิภาพในการปฏิบัติงาน
อีกทั้งยังได้นำเกณฑ์เรื่องการมุ่งมั่นในหลักบรรษัทภิบาลมาเป็นเกณฑ์ในการประเมินผลการปฏิบัติงานประจำปีของผู้บริหารและพนักงาน

บริษัทมีการปรับปรุงแบบทดสอบจรรยาบรรณธุรกิจ(Code of Conduct) ในระบบ On-line
เป็นประจำทุกปี เพื่อให้มีความชัดเจนและครอบคลุมจรรยาบรรณธุรกิจของบริษัทให้มากยิ่งขึ้น
รวมทั้งมีการปรับปรุงความเสี่ยงที่ยอมรับได้ (Risk Appetite)
ให้สอดคล้องกับสภาพแวดล้อมภายในและภายนอกที่เปลี่ยนแปลง

บริษัทมีการปรับปรุงระบบระเบียบปฏิบัติงานในธุรกรรมที่เกี่ยวข้องและมีกลไกในการตรวจสอบการปฏิบัติงานจริง
เพื่อให้สอดคล้องกับระบบการควบคุมภายในที่ดี
และเพื่อเพิ่มประสิทธิภาพในการปฏิบัติงานให้มากยิ่งขึ้น เช่น
ระเบียบในการส่งพนักงานไปปฏิบัติงานในบริษัทย่อย
ระเบียบปฏิบัติเรื่องการนำทรัพย์สินออกนอกบริษัท ระเบียบและวิธีปฏิบัติในการใช้รถยนต์ของบริษัท
ระเบียบข้อบังคับว่าด้วยเรื่องเครื่องหมายอายุงาน คู่มือการวางแผน
กลยุทธ์และการบริหารความเสี่ยง และหลักเกณฑ์การประเมินผลการปฏิบัติงานของพนักงาน เป็นต้น

บริษัทได้ให้ความสำคัญกับบุคลากรโดยจัดให้มีการพัฒนาฝึกอบรมความรู้ ทักษะ
และความสามารถให้เหมาะสมกับพนักงานและงานที่ได้รับมอบหมาย
รวมถึงการเตรียมความพร้อมสำหรับตำแหน่งงานในอนาคต
โดยได้จัดทำคู่มือระบบเส้นทางการฝึกอบรม (Training Roadmap Manual)
แผนพัฒนาพนักงานรายบุคคล (Individual Development Plan) แผนพัฒนาความรู้ภาษาอังกฤษ
และโครงการเรียนรู้ภาษาอังกฤษด้วยตนเองกับ E-Learning
รวมทั้งได้จัดทำแผนพัฒนาสืบทอดตำแหน่งงาน (Successor Development Plan)
เพื่อเป็นข้อมูลในการปรับปรุงจุดอ่อน
และเสริมสร้างจุดแข็งของผู้สืบทอดตำแหน่งงานอย่างถูกทิศทางและเป็นระบบ

นอกจากนี้ จากผลการสำรวจการกำกับดูแลกิจการบริษัทจดทะเบียนไทย ประจำปี 2553
โดยสมาคมส่งเสริมสถาบันกรรมการบริษัทไทย(IOD)
บริษัทได้รับการจัดอันดับการกำกับดูแลกิจการอยู่ในเกณฑ์ดีเลิศเช่นเดียวกับปีที่ผ่านมา
และยังได้รับรางวัลที่สำคัญ ได้แก่ รางวัลสถานประกอบการดีเด่นด้านความปลอดภัย อาชีวอนามัย
และสภาพแวดล้อมในการทำงานระดับประเทศ ประจำปี 2553 ใน 2 พื้นที่ ได้แก่
พื้นที่ท่าอากาศยานดอนเมืองและพื้นที่สถานีบริการน้ำมันอากาศยานท่าอากาศยานสุวรรณภูมิ รวมทั้ง
ยังได้รับการคัดเลือกให้เป็นหนึ่งในองค์กรนำร่องของโครงการ
“การจัดทำคาร์บอนฟุตพรินท์ขององค์กร”
จากองค์การบริหารจัดการก๊าซเรือนกระจก(องค์การมหาชน)
ร่วมกับศูนย์เทคโนโลยีโลหะและวัสดุแห่งชาติ (MTEC)

2.  การกำหนดวัตถุประสงค์ (Objective Setting)

บริษัท มีการจัดทำแผนกลยุทธ์บริษัทโดยมีการกำหนดเป้าหมายองค์การที่ชัดเจนและวัดผลได้
รวมทั้งวัดผลสำเร็จโดยใช้ดัชนีชี้วัด (Key Performance Indicators : KPIs)
มีการกำหนดวัตถุประสงค์เชิงกลยุทธ์ให้สอดคล้องกับเป้าหมายในแผนกลยุทธ์
และความเสี่ยงที่ยอมรับได้ ตามแนวคิด Balanced Scorecard แยกตามแต่ละมุมมอง ได้แก่
ด้านการเงิน ด้านลูกค้า ด้านกระบวนการจัดการภายใน และด้านการเรียนรู้และพัฒนา
มีการกำหนดดัชนี ชี้วัดความเสี่ยงระดับองค์การและกระบวนการ(Key Risk Indicators :
KRIs) มีการกำหนดระดับความเสี่ยงที่ยอมรับได้ (Risk Tolerance)
มีการกำหนดวัตถุประสงค์ในระบบคุณภาพ(ISO 9001) และวัตถุประสงค์ด้านอาชีวอนามัย
ความปลอดภัย และสภาพแวดล้อมในการทำงาน (OHSAS 18001:2007)

บริษัทมีการปรับปรุงดัชนีชี้วัดผลการดำเนินงาน (Key Performance Indicators: KPIs)
และเป้าหมายของ KPIs ให้สอดคล้องกับเป้าหมายตามแผนกลยุทธ์
รวมทั้งปรับปรุงเป้าหมายการควบคุมอุบัติเหตุที่เกิดจากการกระทำของพนักงานและบริษัทแยกตามพื้นที่
นอกจากนี้
บริษัทยังมีระบบของการติดตามและรายงานผลการดำเนินงานตามแผนกลยุทธ์ต่อคณะกรรมการบริษัททุก
6 เดือน และมีระบบงบประมาณที่เป็นตัวสะท้อน และควบคุมการดำเนินงาน
รวมทั้งได้นำระบบบัญชีต้นทุนกิจกรรม (Activity Based Costing : ABC)
และระบบการบริหารต้นทุนเชิงกิจกรรม (Activity Based Management :ABM)
เข้ามาช่วยในการวิเคราะห์ บริหาร และจัดการต้นทุนให้มีประสิทธิภาพมากยิ่งขึ้น

3.  การบ่งชี้เหตุการณ์ (Event Identification)

บริษัทมีการนำวัตถุประสงค์ระดับองค์การ
และกระบวนการที่ปรับปรุงใหม่มาบ่งชี้เหตุการณ์หรือปัจจัยเสี่ยงต่างๆ
ที่อาจจะเกิดขึ้นอย่างเหมาะสมและต่อเนื่อง โดยการประชุม เชิงปฏิบัติการ ซึ่งประกอบด้วย
ฝ่ายบริหารและพนักงานที่เกี่ยวข้อง และพิจารณาจากแหล่งความเสี่ยงภายในและภายนอกบริษัท
ได้แก่ ความเสี่ยงด้านการเงิน, ด้านปฏิบัติการ, ด้านการเมือง และด้านเศรษฐกิจ

นอกจากนี้ ยังได้มีการปรับปรุงประเด็นความเสี่ยง แผนควบคุมความเสี่ยง ดัชนีชี้วัดความเสี่ยง
(Key Risk Indicators : KRIs) ระดับความเสี่ยงที่ยอมรับได้ (Risk Tolerance) และ
จุดชี้วัดความเสี่ยง (Trigger Point) ซึ่งถือเป็นระบบเตือนภัยล่วงหน้า (Early Warning
System) ให้สอดคล้องกับเป้าหมายตามแผนกลยุทธ์ เพื่อแก้ไขปัญหาที่อาจจะเกิดขึ้นได้ทันเหตุการณ์
และมีการจัดทำแผนการดำเนินการในกรณีเหตุการณ์ปกติและเหตุการณ์วิกฤต (Crisis
Management)
รวมทั้งมีระบบของการติดตามและรายงานผลการดำเนินงานตามแผนการบริหารความเสี่ยงต่อฝ่ายบริหาร
คณะกรรมการบริหารความเสี่ยง คณะกรรมการตรวจสอบ
และคณะกรรมการบริษัทให้รับทราบอย่างสม่ำเสมอ

4.  การประเมินความเสี่ยง (Risk Assessment)

บริษัทมีการประเมินและทบทวนความเสี่ยงจากตัวบ่งชี้เหตุการณ์/ปัจจัยความเสี่ยงทั้งเชิงคุณภาพและปริมาณ
โดยแบ่งเป็นความเสี่ยงระดับองค์การและกระบวนการ และพิจารณาทบทวนโอกาสเกิด
(Likelihood) และผลกระทบที่อาจจะเกิดขึ้น (Impact) ของแต่ละความเสี่ยงอย่างสม่ำเสมอ
รวมทั้งมีการจัดระดับความสำคัญของความเสี่ยงเป็นระดับสูง ปานกลาง และต่ำ

นอกจากนี้ ยังได้มีการประเมินระดับความเสี่ยงที่เหลืออยู่ (Residual Risk)
ซึ่งเป็นระดับความเสี่ยงปัจจุบันก่อนที่บริษัทจะกำหนดแผนควบคุมความเสี่ยงเพิ่มเติม
และระบุระดับเป้าหมายความเสี่ยงที่ต้องการ (Target Risk) ให้ลดลง
เพื่อเป็นขอบเขตในการกำหนดแผนควบคุมความเสี่ยงให้เหมาะสมกับระดับที่บริษัทยอมรับได้

5.  การตอบสนองความเสี่ยง (Risk Response)

บริษัทมีกระบวนการจัดการหรือบริหารความเสี่ยงอย่างเป็นระบบ
โดยกำหนดผู้รับผิดชอบในการจัดการความเสี่ยงและกำหนดวันแล้วเสร็จอย่างชัดเจน
เพื่อลดโอกาสที่จะเกิดเหตุการณ์ความเสี่ยงและผลกระทบต่อความเสียหาย ให้อยู่ในระดับที่ยอมรับได้
รวมทั้งมีการบริหารความเสี่ยงอย่างต่อเนื่องควบคู่ไปกับมาตรการควบคุมภายใน
ให้มีความสัมพันธ์เหมาะสมกับความเสี่ยงที่เปลี่ยนแปลงไปอยู่ตลอดเวลา
โดยเลือกจัดการกับความเสี่ยงระดับสูงเป็นลำดับแรก ทั้งนี้ บริษัทใช้วิธีการตอบสนองความเสี่ยง
ประกอบด้วย การกำหนดวิธีเพื่อลดความเสี่ยง (Treat) การยอมรับความเสี่ยง (Take)
การถ่ายโอนความเสี่ยงไปให้บุคคลที่สาม (Transfer)
และการไม่ดำเนินการในกิจกรรมที่ก่อให้เกิดความเสี่ยง (Terminate)

นอกจากนี้ บริษัทมีการติดตามเหตุการณ์ที่อาจจะมีผลกระทบต่อการดำเนินธุรกิจของบริษัท
และมีมาตรการในการลดความเสี่ยง เช่น

-   เหตุการณ์ที่มีการลอบยิงอาวุธสงครามไปยังถังเก็บน้ำมันเชื้อเพลิงอากาศยานของบริษัท
    ท่อส่งปิโตรเลียมไทย จำกัด (Thappline) และถังเก็บน้ำมันเชื้อเพลิงของ
    กรมพลาธิการทหารบก จังหวัดนนทบุรี รวมถึงเหตุการณ์ระเบิดตามสถานที่ต่างๆ
    โดยมีมาตรการในการลดความเสี่ยง เช่น การเพิ่มเจ้าหน้าที่รักษาความปลอดภัย การติดตั้ง
    CCTV เพิ่มเติม การติดตั้งผนังกั้นเสียงบริเวณทางยกระดับหน้าคลังน้ำมันดอนเมือง
    และการดำเนินการรักษาความปลอดภัยของคลังน้ำมันตามมาตรการของศูนย์อำนวยการแก้ไขสถานการณ์ฉุกเฉิน
    (ศอฉ.) เป็นต้น

-   เหตุการณ์จากการเปลี่ยนแปลงสภาพภูมิอากาศซึ่งเป็นประเด็นความเสี่ยงด้านสิ่งแวดล้อม
    ในมุมมองด้านกระบวนการจัดการภายในของบริษัท โดยมีมาตรการในการลดความเสี่ยง เช่น
    การจัดตั้งคณะทำงานลดภาวะโลกร้อน การจัดทำแผนงาน
    การกำหนดเป้าหมายและมาตรการรณรงค์ในการใช้พลังงานทดแทน เป็นต้น

-   เหตุการณ์ความผันผวนของอัตราแลกเปลี่ยนสกุลเงินบาทที่แข็งค่าขึ้น
    โดยมีมาตรการในการลดความเสี่ยง เช่น
    การทำสัญญาป้องกันความเสี่ยงด้านอัตราแลกเปลี่ยนอย่างต่อเนื่อง เป็นต้น

6.  กิจกรรมการควบคุม (Control Activities)

คณะกรรมการบริษัทได้แต่งตั้งคณะกรรมการชุดย่อยเพื่อเป็นเครื่องมือสำคัญของคณะกรรมการบริษัท
ในการกำกับดูแลการดำเนินงานและการบริหารให้มีมาตรฐาน
ซึ่งคณะกรรมการดังกล่าวได้ปฏิบัติงานภายใต้ขอบเขต
อำนาจหน้าที่และความรับผิดชอบที่ได้รับมอบหมายจากคณะกรรมการบริษัท

บริษัทมีการจัดทำคู่มืออำนาจการอนุมัติสั่งการในแต่ละระดับ คู่มือการปฏิบัติงานในเรื่องต่างๆ
และแบบกำหนดหน้าที่งานไว้อย่างชัดเจนและเป็นลายลักษณ์อักษร
รวมทั้งมีการปรับปรุงคู่มือการปฏิบัติงานต่างๆ อย่างต่อเนื่องให้มีประสิทธิภาพ
มีการแบ่งแยกหน้าที่ความรับผิดชอบเกี่ยวกับหน้าที่อนุมัติ หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกันอย่างเด็ดขาด
บริษัทมีการจัดทำและปฏิบัติตามระเบียบปฏิบัติเรื่องรายการที่เกี่ยวโยงกัน
เพื่อให้สอดคล้องกับข้อกำหนดของสำนักงาน ก.ล.ต
มีการเตรียมความพร้อมทางด้านบุคลากรและระบบการจัดการข้อมูลในการรองรับการนำมาตรฐานการบัญชีระหว่างประเทศ
(International Financial Reporting Standard : IFRS) มาใช้ในปี 2554
โดยมีการว่าจ้างที่ปรึกษาที่มีความเชี่ยวชาญ การจัดตั้งคณะทำงาน การดำเนินการตามแผนงาน
และการฝึกอบรมหน่วยงานต่างๆ ภายในบริษัท
มีมาตรการในการติดตามให้การดำเนินการของบริษัทเป็นไปตามกฎระเบียบของบริษัท
และกฎหมายที่เกี่ยวข้อง โดยหน่วยงานต่างๆ เช่น ส่วนงานบริหารงานกฎหมายและตลาดหลักทรัพย์
ส่วนงานบริหารงานตรวจสอบภายใน และส่วนงานบริหารระบบคุณภาพ เป็นต้น

นอกจากนี้
ยังได้มีการทบทวนหลักเกณฑ์การติดตามดูแลการดำเนินงานและการกำหนดทิศทางในการปฏิบัติงานของบริษัทย่อย
รวมทั้งมีการกำหนดทิศทางให้บุคคลที่บริษัทแต่งตั้งไปเป็นกรรมการหรือผู้บริหารถือปฏิบัติ
และให้มีการรายงานผลการดำเนินงานของบริษัทย่อยให้ฝ่ายบริหารเป็นประจำทุกเดือน
และคณะกรรมการบริษัททุก 6 เดือน

7.  สารสนเทศและการสื่อสาร (Information and Communication )

บริษัทมีการจัดทำเอกสารประกอบการประชุมที่ระบุข้อมูลที่จำเป็นและเพียงพอต่อการตัดสินใจ
และจัดส่งให้คณะกรรมการบริษัทภายในระยะเวลาที่กฎหมายกำหนด
มีการประเมินประสิทธิภาพการประชุมคณะกรรมการบริษัททุกครั้งที่มีการประชุม
มีการจัดทำรายงานการประชุมคณะกรรมการบริษัทที่มีรายละเอียดเพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการบริษัทได้มีการจัดเก็บเอกสารประกอบการบันทึกบัญชีไว้เป็นหมวดหมู่
และเป็นไปตามที่กฎหมายกำหนด มีระบบการสำรองข้อมูล
มีการประชุมระหว่างคณะกรรมการตรวจสอบ ผู้สอบบัญชี
และฝ่ายบริหารเกี่ยวกับรายงานของผู้สอบบัญชี ผลการดำเนินงานของบริษัทและบริษัทย่อย
ความเสี่ยงและวิธีการจัดการความเสี่ยง นโยบายการบัญชี การควบคุมภายใน
และการเปิดเผยรายการระหว่างกัน เป็นต้น

บริษัทมีช่องทางการติดต่อสื่อสารที่มีประสิทธิภาพและประสิทธิผลสามารถติดต่อสื่อสารได้ทั่วถึงทั้งบริษัท
และบริษัทย่อย โดยข้อมูลที่สำคัญ เช่น นโยบายและกฎระเบียบต่างๆ อำนาจการอนุมัติสั่งการ
การกำกับดูแลกิจการ การบริหารความเสี่ยง และข้อมูลที่เกี่ยวกับพนักงาน เป็นต้น
จะถูกถ่ายทอดจากผู้บริหารระดับสูงลงสู่พนักงาน และจากพนักงานขึ้นตรงสู่ผู้บริหารระดับสูง
สำหรับระบบการสื่อสารภายนอกบริษัท
ได้จัดให้มีแผนกลงทุนสัมพันธ์เพื่อเป็นช่องทางในการสื่อสารระหว่างบริษัทกับนักลงทุนและหน่วยงานภายนอก

นอกจากนี้ บริษัทยังจัดให้มีกิจกรรมส่งเสริมความสัมพันธ์อันดีภายในและภายนอกองค์การ
(Customer Relationship Management : CRM) เช่น การจัดกิจกรรม Happy hours
และการเผยแพร่ข้อมูลของบริษัทผ่านเครือข่ายสังคมออนไลน์ (Social Network : Facebook)
เป็นต้น รวมทั้งมีการพัฒนารูปแบบรายงานการให้บริการข้อมูลผ่าน Web-site กับลูกค้า Airline
และมีการกำหนด Service Signature เพื่อดำเนินการตามแผนกลยุทธ์ทางการตลาด

8.  การติดตามผล (Monitoring)

บริษัท ได้จัดให้มีการประชุมคณะกรรมการบริษัท ในปี 2553 รวม 5 ครั้ง
เพื่อพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
หากผลการดำเนินงานแตกต่างจากเป้าหมาย
จะมีมติให้ฝ่ายบริหารดำเนินการและรายงานความคืบหน้าต่อคณะกรรมการบริษัท
รวมทั้งมีการประชุมฝ่ายบริหารอย่างสม่ำเสมอเป็นประจำทุกเดือน
เพื่อพิจารณาและติดตามผลการดำเนินงานให้เป็นไปตามเป้าหมายที่ตั้งไว้
รวมทั้งรายงานให้คณะกรรมการบริษัททราบ มีการนำระบบดัชนีชี้วัด (KPIs) มาใช้ในการติดตามผล
และรายงานผลการดำเนินงานตามแผนกลยุทธ์ต่อคณะกรรมการบริษัททุก 6 เดือน
เพื่อให้มั่นใจว่าได้มีการปฏิบัติบรรลุเป้าหมายและวัตถุประสงค์ของบริษัทมีระบบการรายงานความคืบหน้าของแผนควบคุมความเสี่ยง
และการรายงานสถานะดัชนีชี้วัดความเสี่ยงเป็นประจำรายไตรมาส
มีระบบการรายงานเมื่อดัชนีชี้วัดความเสี่ยงกระทบจุดชี้วัดความเสี่ยง (Trigger Point)
และไม่อยู่ในระดับความเสี่ยงที่ยอมรับได้ (Risk Tolerance) นอกจากนี้
เพื่อให้การปฏิบัติงานมีประสิทธิภาพมากยิ่งขึ้น
คณะกรรมการบริษัทยังกำหนดให้มีการประเมินผลคณะกรรมการชุดย่อยทุกคณะ

บริษัทได้จัดให้มีการประชุมคณะกรรมการตรวจสอบในปี 2553 รวม 5 ครั้ง
โดยคณะกรรมการตรวจสอบได้ปฏิบัติหน้าที่ตามกฎบัตรคณะกรรมการตรวจสอบ ได้แก่
การสอบทานให้บริษัทมีการรายงานทางการเงิน ข้อมูลการดำเนินงาน
มีระบบการควบคุมภายในและตรวจสอบภายใน ปฏิบัติตามกฎหมายและข้อผูกพัน
มีระบบการบริหารความเสี่ยงและดูแลรักษาทรัพย์สิน การเสนอแต่งตั้งผู้สอบบัญชี
การพิจารณารายการที่เกี่ยวโยงกัน การทบทวน
กฎบัตรคณะกรรมการตรวจสอบการประเมินผลการปฏิบัติงานของคณะกรรมการตรวจสอบโดยรวมและของตนเองการประเมินผลการปฏิบัติงานของหัวหน้าส่วนงานบริหารงานตรวจสอบภายใน
และการพิจารณาความเป็นอิสระของส่วนงานบริหารงานตรวจสอบภายใน
รวมทั้งการอนุมัติงบประมาณและอัตรากำลังของส่วนงานบริหารงานตรวจสอบภายใน
และการอนุมัติแผนการตรวจสอบ
โดยมีการวางแผนการตรวจสอบตามแนวความเสี่ยงเพื่อให้มั่นใจว่ามีการควบคุมภายในที่เหมาะสมต่อการจัดการความเสี่ยง
โดยมี ส่วนงานบริหารงานตรวจสอบภายใน ซึ่งมีความเป็นอิสระ
รายงานด้านการตรวจสอบ(Functional) ต่อคณะกรรมการตรวจสอบ และรายงานด้านการบริหาร
(Administrative) ต่อกรรมการผู้จัดการ และทำหน้าที่ตรวจสอบระบบการควบคุมภายใน
ระบบการบริหาร ความเสี่ยง รายการที่เกี่ยวโยงกัน
การปฏิบัติตามกฎระเบียบและกฎหมายที่เกี่ยวข้องของบริษัทและบริษัทย่อย
รวมทั้งรายงานผลการตรวจสอบต่อคณะกรรมการตรวจสอบทุกไตรมาส
และให้คำปรึกษาแนะนำในด้านต่างๆ เพื่อให้เกิดความเชื่อมั่นว่าการปฏิบัติงานของบริษัท
และบริษัทย่อย จะบรรลุผลสำเร็จตามวัตถุประสงค์ที่กำหนดไว้

ผู้สอบบัญชีของบริษัท คือ นายพิชัย ดัชณาภิรมย์ แห่งบริษัท สอบบัญชีธรรมนิติ จำกัด
ซึ่งเป็นผู้สอบบัญชีที่ได้รับความเห็นชอบจากสำนักงาน ก.ล.ต.
และเป็นผู้ตรวจสอบงบการเงินรวมของบริษัท และบริษัทย่อย และงบการเงินเฉพาะของบริษัท
โดยสำหรับปีสิ้นสุดวันที่ 31 ธันวาคม 2553
ผู้สอบบัญชีได้ศึกษาและประเมินประสิทธิภาพระบบการควบคุมภายในด้านบัญชีที่เห็นว่าจำเป็นเพื่อประโยชน์ในการกำหนดขอบเขต
วิธีการทดสอบและระยะเวลาที่จะใช้ในการตรวจสอบ
และไม่พบข้อบกพร่องของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่องบการเงิน
อย่างไรก็ตาม ผู้สอบบัญชีมิได้ตรวจสอบทุกรายการ หากแต่ใช้วิธีการทดสอบเท่านั้น
โดยมีวัตถุประสงค์เพื่อประโยชน์ในการสอบบัญชี ดังนั้น
จึงไม่อาจแสดงความเห็นเกี่ยวกับความมีประสิทธิภาพของระบบการควบคุมภายในของบริษัท

(แบบประเมินความเพียงพอของระบบการควบคุมภายในที่จัดทำโดยคณะกรรมการบริษัท
และได้รับมติจากที่ประชุมคณะกรรมการบริษัท ในวันที่ 23 กุมภาพันธ์ 2554
สามารถดูได้ในเอกสารแนบ 3)